B. Bugár, podpredseda NR SR: (2005-01-19):
Pán poslanec Horák ako prvý. V. Horák, poslanec: Ďakujem, pán predsedajúci, za slovo. Vážené kolegyne, kolegovia, dovoľte, aby som vám predniesol môj pozmeňujúci návrh k vládnemu návrhu trestného zákona (tlač 656). 1. Za § 251 vložiť novú skutkovú podstatu „§ 251a Predĺženie (1) Kto si privodí predĺženie tým, že a) uskutočňuje výdavky hrubo neprimerane jeho majetkovým pomerom, b) spravuje svoj majetok spôsobom, ktorý nezodpovedá zákonom mu uloženým alebo zmluvne prevzatým povinnostiam alebo je s nimi v hrubom nepomere, c) užíva poskytnutý úver v rozpore alebo v hrubom nepomere s jeho účelom, d) poskytuje zo svojho majetku pôžičky alebo úvery iným osobám, hoci sú v hrubom nepomere k jeho majetkovým pomerom, potrestá sa odňatím slobody na šesť mesiacov až päť rokov. (2) Rovnako bude potrestaný aj ten, kto hoci vie, že je v predĺžení, prijme nový záväzok alebo zriadi záložné právo.“ Odôvodnenie: V danom prípade by šlo o zavedenie doplňujúcej skutkovej podstaty do znenia Trestného zákona, logicky doplňujúcej tzv. úpadkové delikty o ďalší trestný čin predĺženia. Účelom zapracovania navrhovanej skutkovej podstaty trestného činu predĺženia do textu nového Trestného zákona je poskytnúť trestnoprávnu ochranu pred potenciálnym nebezpečenstvom vyplývajúcim zo stavu predĺženia dlžníka, v ktorom hrozí, že bude zmarené uspokojenie pohľadávok veriteľov. Navrhovaná skutková podstata zohľadňuje vývojové tendencie trestnoprávnych úprav v danej oblasti v iných európskych právnych poriadkoch, napr. v Českej republike. 2. Za § 246 vložiť písmeno, novú skutkovú podstatu „§ 246a Poškodenie práv spoločníka (1) Kto ako člen štatutárneho orgánu právnickej osoby v úmysle zabezpečiť sebe alebo inému neoprávnené výhody poruší zákonom ustanovený zákaz konkurencie, tak sa potresce odňatím slobody na šesť mesiacov až päť rokov. (2) Kto ako člen štatutárneho orgánu právnickej osoby poruší zákonom mu ustanovenú povinnosť informovať spoločníka o majetkových pomeroch tejto právnickej osoby, potresce sa odňatím slobody na šesť mesiacov až päť rokov.“ Odôvodnenie: Účelom zavedenia navrhovanej skutkovej podstaty do znenia nového Trestného zákona je zabezpečiť trestnoprávnu ochranu jednému z kľúčových majetkových práv spoločníka právnickej osoby, ktoré patrí v praxi k najviac potieraným zo strany členov štatutárnych orgánov obchodných spoločností, a to vynútiteľným hájením oprávnených hospodárskych práv a záujmov spoločníkov voči protiprávnym konaniam zo strany členov štatutárnych orgánov obchodných spoločností. Sankcionovanie takýchto protiprávnych javov výlučne normami obchodného práva sa ukázalo v praxi ako nedostačujúce vzhľadom na pretrvávajúcu neefektívnosť. 3. V § 86 vložiť nové písm. c), ktoré znie: „c) nevyplatenie mzdy a odstupného, ak splatná mzda, odstupné a jej príslušenstvo alebo poistné boli dodatočne zaplatené do konca vyšetrovania, najneskôr však do 60 dní od vznesenia obvinenia.“ Doterajšie písmená c) a d) sa označia ako písmená d) a e). Odôvodnenie: Aj v tomto prípade pôjde o uplatnenie zásady premietnutej rovnako v ďalších ustanoveniach Trestného zákona upravujúcich osobitné podmienky účinnej ľútosti pri skutkových podstatách, pri ktorých hoc aj dodatočné splnenie zákonnej povinnosti páchateľom je pre spoločnosť dôležitejšie ako samotné potrestanie páchateľa. Ďakujem za pozornosť.